Bybelse profesieë ook gerig teen die ANC(Argieffoto: Rapitse Montsho/Flickr) Ek is die afgelope tyd besig om weer die profetiese boeke van die Ou Testament te lees. ŉ Tema wat gereeld in sowel die groter as kleiner profete voorkom, is God se mishae met en toorn oor regeerders wat onreg en korrupsie pleeg, oneerlik is, hulleself verryk, mense uitbuit, boosheid verbloem en armes onderdruk. Hierdie uitsprake en oordele van die profete was meestal gerig teen die leiers van Israel, maar dikwels ook teenoor heidenvolke. Die Here was immers nie net die God van Israel nie, maar is die Opperheer oor alle nasies. By die lees van talle van hierdie uitsprake, kom die toedrag van sake in ons eie land telkens by my op. Dit voel soms kompleet asof van hierdie profetiese uitsprake spesifiek gerig was op die huidige regerende party in Suid-Afrika. Luister byvoorbeeld na Miga 7:3: “Albei hande staan gereed om kwaad te doen; die hoë amptenaar en ook die regter vra ŉ omkoopgeskenk. Ja, die vername is die een wat sê wat hy wil hê en hulle verbind mense daartoe.” Ek weet dat maghebbers wêreldwyd dikwels hulle posisies en mag misbruik tot hulle eie voordeel en nie primêr tot die voordeel van die mense van die land nie. Ons huidige regering, en spesifiek die ANC, het egter op ŉ onoortreflike wyse daarin geslaag om ŉ internasionale model en voorbeeld daar te stel van hoe ŉ regering ŉ land nié moet regeer nie. Na byna 29 jaar aan bewind, is daar daagliks nuwe voorbeelde op nasionale, provinsiale en plaaslike regeringsvlak van korrupsie, magsmisbruik, arrogansie, leuens, bedrog en onbekwaamheid wat gelei het tot die ineenstorting van feitlik elke goed-funksionerende instelling en infrastruktuur. En dinge word geensins beter nie – kyk maar net na die huidige verwikkelinge rondom Eskom. Dag vir dag word ons gekonfronteer met méér en wreder gevalle van misdade, waar misdadigers as’t ware die middelvinger wys vir die polisie en regstelsel wat ten spyte van breedsprakige uitsprake en verklarings deur die minister van polisie duidelik nie in staat is om een van die mees basiese vereistes van ŉ regering – naamlik die beskerming van sy burgers en hulle regte – na te kom nie. Terwyl die meeste tyd en energie spandeer word om interne konflikte te bestuur en eenheid te probeer verkry, is daar weinig sprake van diens aan die mense van wie hulle veronderstel is om staatsdienaars te wees. Die huidige toedrag van sake skreeu letterlik en figuurlik ten hemele. Gedurende die apartheidstryd was daar dikwels van die Bevrydingsteologie gehoor. Daarvolgens het die geroep van die onderdruktes in ons land, net soos dié van die Israeliete in Egipteland, God se ore bereik. Mag Suid-Afrika bevry word van goddelose ideologieë en mags- en geldbehepte regeerders wat nie hulle veronderstelde funksie uitvoer nie, naamlik om ons land en sy mense te dien. Daar is wel bemoedigende tekens. Behalwe vir diepgaande krake en spanning in die regerende party, lyk dit asof die burgerlike- en besigheidsgemeenskap ŉ al belangriker rol speel en in verset kom teen die swak regering en patetiese onvermoë van diegene wat veronderstel is om diens te lewer. Ek sou ook graag wou sien dat kerke en ekumeniese rade soos die Suid-Afrikaanse Raad van Kerke, ŉ veel meer onverskrokke amptelike standpunt sal inneem. Dink net aan die impak wat dit kan hê as ŉ kerk soos die ZCC, met ongeveer vyf miljoen lidmate by wie politieke leiers graag tydens hulle Paaskonferensie gaan flikflooi, hulle profetiese rol ondubbelsinnig vervul. As gelowiges moet ons egter volhou om ons voor die Here te verootmoedig en tot Hom te bid. Die Here sál Hom oor ons ontferm! Reg deur die Bybel en die geskiedenis het God getoon dat Hy hoor en verhoor dié wat in opregtheid tot Hom nader. Suid-Afrika is nie vir Hom ŉ hopelose geval nie.